Exemplu de motivație dat de japoneza Rikako Ikee! A învins leucemia și s-a calificat la JO 2024
Înotătoarea japoneză Rikako Ikee şi-a asigurat un loc şi la JO 2024 de la Paris, a treia sa participare la Olimpiadă.
Rikako Ikee s-a calificat la JO 2024, după ce acum 5 ani a fost diagnosticată cu leucemie
Sportiva, care a învins leucemia înainte de a concura la Jocurile Olimpice 2020 de la Tokyo, s-a clasat pe locul 2 în finala probei de 100 de metri fluture la selecţia japoneză.
Ikee a înregistrat un timp de 57,30, cu 4 sutimi mai bun decât baremul de calificare. "În cele din urmă, cred că braţele mele lungi au fost cele care au câştigat. Dumnezeu a fost de partea mea", a spus Ikee, după competiţia de la Tokyo Aquatics Centre.
Ikee, care pe 4 iulie va împlini 24 de ani, a fost departe de sport timp de 19 luni pentru a trata leucemia cu care a fost diagnosticată în februarie 2019. Ulterior, a înotat în trei probe de ştafetă la JO de la Tokyo, organizate un an mai târziu din cauza pandemiei de Covid-19.
Până când a fost diagnosticată cu leucemie, ea a cucerit şase titluri la Jocurile Asiatice din 2018 din Indonezia. În cariera ei, care a început la vârsta de 15 ani, a mai câştigat anterior medalii de aur la CM de juniori din Singapore, la 50 şi 100 de metri fluture.
Primul loc la 100 m fluture i-a revenit lui Hirai Mizuki, în vârstă de 17 ani, care şi-a asigurat şi ea prezenţa la Paris, în timp ce al treilea loc i-a revenit lui Matsumoto Shiho.
Ikee va mai înota în cadrul selecţiei japoneze şi în probele de 50 şi 100 m.